SON'VARACHIM SUNGTTAM:
Gõykar...! ! !
 Sobitay hi zonn ekleachea dolleant asta, bhair asonam oxem mhonntat. Ghoddie hech dhortoriecher khubxea zonnamni gõykaranchem az meren apnnak dislam ani bhaslam te porim vornnon kelam zaum-ie. Toxem polleunk gelear, gõykaranchem vornnon korop khub kottin oxem mhojem mot. Mot mhonntam kiteak, mot sodanch sarkench asta oxem nam - tem sot vo fott-ui tharum yeta.
 - Bãycher udok kaddtanam dislear: "Udok kaddta kai kitem? " Udok kaddta to polleta, torui taka vicharta.
 - Pas zalolea bhurgeache avoyk: "Baba pas zalo nhoi? " Tea khatir porbim diunchi nam.
 - Pavsan ghora moddlam mhonn zannam zaun-ui: "Pavsan tumchem ghor moddlem nhoi? " Tankam kiddoylolea porim.
 Gõykar oso aplea sangati gõykarak te-te poristhitint, tea-tea zagea promannem zapaytanam, to aplea sangati gõykarachim fokannam korta, vo taka challoyta, vo tachea tea vicharpa fattlean anik koslo orth asa to kollun borench kottin asta. Dekik: "Cheddvachi atam porot soirik zalea khoim nhoi? " oxem ti vicharta tednam, tea mhonnpacho bhitorlo orth kitem asot kai mhonn sangunk zainam. Ghoddie tacho orth, "itleo soiriko moddleat torui anik ek soirik zali? " oso zaum yeta. Ghoddie ti "soirik atam porot moddtoli kai? " oso-i orth tichea mona fattlean ubo ravla asum yeta? Vo, tika tea "cheddvachi soirik zaloli nakach naka" oso-i orth zaum yeta, konnak khobor? Dusrea orthan, gõykar aplea sangati gõykarak voddkipachea jea hetun zap korta, tea hetu fattlean anik kitem-kitem liplolem asa tacho thav kaddop boroch kottin!
 Punn korum-ia kitem? Xevttim to gõykar. Gombhir mhollear gombhir sobhavacho nhoi. Ani miskil mhollear miskil-ui sobhavacho nhoi. Zalear kitem tor to.... ?
 ...... to fokot Gõykar...! ! ! 